An caval al ze an elemento architetonico che al materjaliza al principio costrutiu del triangol, o sia la pì senplice strutura reticolar isostàtega che se pode far. Al caval al gnen doperà par cener sù an quert a do falde aonde che no ghe n'è an mur portante. Al caval al gnen fat co trau de legn sagomadi prim de gner metesti 'te el so posto. Prim se sagomea al gross, podopo gnen metest insjeme i toco a piè d'opera e co el segon se ripassa tuti i punti de contato, in modo che i conbacie polito. Na olta fata sta operasion se smonta i cavai e se torna a meterli insieme te el posto aonde che i ga da star. I diversi toco de legn podaree star fermi solche par isostaticità e par atriti e simetria de sfors , ma comunque par sicuresa se i fissa co ciodi o, secont le nove norme, co stafe inbolonade. I trau che se dopera a far al caval de solito i ze de roro, laress o Pes. Al toco orizontal, che al ze sojeto a un sfors de trasion, al gnen ciamà cadena, quei de stravers, sojeti a conpresion no uniforme, a taj e a flesion par via del cargo distribuì diagonal che la ghe manda la falda, i se ciama ganbe da caval. Al toco sù in sima, sojeto a conpression, al se ciama .